ประกาศกระทรวงการคลัง เรื่อง การยกเว้นอากรและลดอัตราอากรศุลกากรสำหรับเขตการค้าเสรีอาเซียน (ฉบับที่ 3)

ประกาศกระทรวงการคลัง

ประกาศกระทรวงการคลัง
เรื่อง
การยกเว้นอากรและลดอัตราอากรศุลกากร
สำหรับเขตการค้าเสรีอาเซียน
(ฉบับที่ ๓)

เพื่อปฏิบัติตามข้อผูกพันในการให้สิทธิประโยชน์ด้านอากรตามความตกลงว่าด้วยการใช้มาตรการกำหนดอัตราอากรร่วมเพื่อจัดตั้งเขตการค้าเสรีอาเซียน
(Agreement on the Common
Effective Preferential Tariff
(CEPT) Scheme for the
ASEAN Free Trade Area
(AFTA)) พิธีสารแก้ไขความตกลงว่าด้วยการใช้มาตรการกำหนดอัตราอากรร่วมเพื่อจัดตั้งเขตการค้าเสรีอาเซียน
(Protocol to Amend the
Agreement on the Common
Effective Preferential Tariff (CEPT)
Scheme for the ASEAN
Free Trade Area (AFTA))
พิธีสารว่าด้วยกลไกการดำเนินการพิเศษสำหรับสินค้าเกษตรไม่แปรรูปที่อ่อนไหวและอ่อนไหวสูง
(Protocol on Special
Arrangement for Sensitive
and Highly Sensitive
Products) กรอบความตกลงว่าด้วยอิเล็กทรอนิกส์ของอาเซียน (e-ASEAN
Framework Agreement) และกรอบความตกลงว่าด้วยการรวมกลุ่มสาขาสำคัญของอาเซียน
(ASEAN Framework Agreement
for Integration of
the Priority Sectors
: PIS) อาศัยอำนาจตามความในมาตรา ๑๔
แห่งพระราชกำหนดพิกัดอัตราศุลกากร พ.ศ. ๒๕๓๐ ซึ่งแก้ไขเพิ่มเติมโดยพระราชบัญญัติแก้ไขเพิ่มเติมพระราชกำหนดพิกัดอัตราศุลกากร
พ.ศ. ๒๕๓๐ (ฉบับที่ ๑) พ.ศ. ๒๕๓๗
รัฐมนตรีว่าการกระทรวงการคลังโดยความเห็นชอบของคณะรัฐมนตรีออกประกาศไว้
ดังต่อไปนี้

ข้อ ๑
 ให้ยกเลิก
(๑) ประกาศกระทรวงการคลัง เรื่อง
การยกเว้นอากรและลดอัตราอากรศุลกากรสำหรับเขตการค้าเสรีอาเซียน ลงวันที่ ๓๑
ธันวาคม พ.ศ. ๒๕๔๙
(๒) ประกาศกระทรวงการคลัง เรื่อง
การยกเว้นอากรและลดอัตราอากรศุลกากรสำหรับเขตการค้าเสรีอาเซียน (ฉบับที่ ๒)
ลงวันที่ ๑๓ กันยายน พ.ศ. ๒๕๕๐

ข้อ ๒
 ให้ยกเว้นอากรและลดอัตราอากรสำหรับของในภาค
๒ แห่งพระราชกำหนดพิกัดอัตราศุลกากร พ.ศ. ๒๕๓๐
ซึ่งแก้ไขเพิ่มเติมโดยพระราชกำหนดพิกัดอัตราศุลกากร (ฉบับที่ ๔) พ.ศ. ๒๕๔๙
ที่มีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้ตามบัญชีท้ายประกาศนี้

ข้อ ๓
 ของที่ต้องเสียอากรตามบัญชีท้ายประกาศนี้
ในอัตราตามสภาพซึ่งเมื่อเทียบเป็นร้อยละของราคาแล้วสูงกว่าอัตราตามราคา
ให้ลดอัตราอากรลงเหลือเทียบเท่าอัตราตามราคา
ของนอกเหนือจากของตามวรรคหนึ่ง
ให้ใช้อัตราตามสภาพตามบัญชีท้ายประกาศนี้

ข้อ ๔
 การยกเว้นอากรและลดอัตราอากรตามข้อ ๒
ให้เป็นไปตามหลักเกณฑ์และเงื่อนไขดังต่อไปนี้
(๑)
ผู้นำของเข้าต้องแสดงหนังสือรับรองถิ่นกำเนิดสินค้า (Form D) ที่ออกตามกฎว่าด้วยถิ่นกำเนิดสินค้าภายใต้ความตกลงว่าด้วยการใช้มาตรการกำหนดอัตราอากรร่วมเพื่อจัดตั้งเขตการค้าเสรีอาเซียนและข้อกำหนดเพิ่มเติมที่ออกตามความในกฎดังกล่าว
เว้นแต่ของที่มีราคา เอฟ.โอ.บี. ไม่เกินสองร้อยดอลลาร์สหรัฐอเมริกา
ให้ผู้นำของเข้าแสดงเอกสารรับรองจากผู้ส่งของออก
ว่าของดังกล่าวมีถิ่นกำเนิดจากประเทศสมาชิกสมาคมประชาชาติแห่งเอเชียตะวันออกเฉียงใต้
ตามกฎว่าด้วยแหล่งกำเนิดสินค้าภายใต้ความตกลงว่าด้วยการใช้มาตรการกำหนดอัตราอากรร่วมเพื่อจัดตั้งเขตการค้าเสรีอาเซียนและข้อกำหนดเพิ่มเติมที่ออกตามความในกฎดังกล่าว
(๒) อัตราอากรร่วม (CEPT) ของของประเภทหรือชนิดเดียวกันในประเทศผู้ส่งออกต้องไม่เกินอัตราตามราคาร้อยละ
๒๐
(๓)
ผู้นำของเข้าต้องปฏิบัติตามระเบียบพิธีการที่กรมศุลกากรกำหนด

ข้อ ๕[๑]
 ประกาศนี้ให้ใช้บังคับตั้งแต่วันที่
๑ มกราคม พ.ศ. ๒๕๕๐ เป็นต้นไป

ประกาศ
ณ วันที่ ๒๑ มกราคม พ.ศ. ๒๕๕๑
ฉลองภพ
สุสังกร์กาญจน์
รัฐมนตรีว่าการกระทรวงการคลัง

[เอกสารแนบท้าย]

๑. 
บัญชีท้ายประกาศกระทรวงการคลัง เรื่อง
การยกเว้นอากรและลดอัตราศุลกากรสำหรับเขตการค้าเสรีอาเชียน (ฉบับที่ 3) ลงวันที่
21 มกราคม พ.ศ. 2551
ภาค 2 พิกัดอัตราอากรขาเข้า 

(ดูข้อมูลจากภาพกฎหมาย)

ปริยานุช/ผู้จัดทำ
๒๐
กุมภาพันธ์ ๒๕๕๑

[๑]
ราชกิจจานุเบกษา เล่ม ๑๒๕/ตอนพิเศษ ๒๘ ง/หน้า ๑/๗ กุมภาพันธ์ ๒๕๕๑